b"\n_START_ARTICLE_\nHermann Scholtz\n_START_SECTION_\nLiv og virke\n_START_PARAGRAPH_\nScholtz studerte f\xc3\xb8rst harmonil\xc3\xa6re med Moritz Brosig i Breslau. I 1865 begynte han p\xc3\xa5 Hochschule f\xc3\xbcr Musik und Theater Leipzig, der han studerte klaver med Louis Plaidy, kontrapunkt med Carl Riedel og instrumentasjon med Heinrich Schulz-Beuthen. P\xc3\xa5 Franz Liszts oppfordring flyttet Scholtz i 1867 til M\xc3\xbcnchen for \xc3\xa5 fullf\xc3\xb8rte studiene ved Hochschule f\xc3\xbcr Musik und Theater M\xc3\xbcnchen. Klaverl\xc3\xa6rer i M\xc3\xbcnchen var Hans von B\xc3\xbclow og l\xc3\xa6rer i kontrapunkt Josef Gabriel Rheinberger._NEWLINE_Etter \xc3\xa5 ha undervist seks \xc3\xa5r ved musikkh\xc3\xb8yskolen i M\xc3\xbcnchen, flyttet Scholtz i 1875 til  Dresden, der han i 1880 ble utnevnt til saksisk kammervirtuos, og i 1910 til professor. Blant hans elever var Wilhelm Peterson-Berger, Hans F\xc3\xa4hrmann, Leo Kestenberg, Clara Mannes og Johannes Pache._NEWLINE_Scholtz skrev en rekke komposisjoner for klaver. Som ut\xc3\xb8ver utmerket han seg med tolkninger av Fr\xc3\xa9d\xc3\xa9ric Chopins verk, og redigerte for Edition Peters en trebinds utgave av Chopins verk som lenge var et standardverk._NEWLINE_Noen av Scholtz' tolkninger er bevart p\xc3\xa5 hullb\xc3\xa5nd for pianola, deriblant et av hans egne verk, Ballade op. 76, ellers larghettoen fra Chopins Klaverkonsert nr. 2 i f-moll op. 21._NEWLINE_Scholtz var gift med Flora N\xc3\xa1dler. S\xc3\xb8nnen Robert Scholtz (1877\xe2\x80\x931956) var maler og grafiker."